google/wiki40b huggingface dataset:
Hugh Lofting

Bakgrunn

Hugh Lofting var ett av seks barn; faren var John Brien Lofting, og moren var Elizabeth Agnes Gannon, som stammet fra Irland. Han vokste opp i Maidenhead, og gikk så på jesuittskolen  Mount St Mary's College i Spinkhill ved Chesterfield i Derbyshire. Hans storebror var Hilary Lofting, som senere ble forfatter i Australia, dit han hadde emigrert i 1915.
Hugh Lofting studerte utenlands fra 1905 til 1906, ved Massachusetts Institute of Technology i USA. Han ble utdannet sivilingeniør. Da han ble alvorlig såret under første verdenskrig, flyttet han og familien til Connecticut i USA. 
Han var gift tre ganger og fikk tre barn, deriblant Christopher som senere skulle forvalte rettighetene til farens bøker.

Forfatter

Hugh Loftings debutbok The Story of Doctor Dolittle fra 1920 ble utgitt på norsk som Historien om doktor Gosslig. Hans eiendommelige liv hjemme og merkelige oplevelser i fremmede egne i 1924 med forfatterens egne illustrasjoner. 
Boka kom i ny norsk oversettelse av Zinken Hopp under tittelen Historien om doktor Dyregod. Alt det underlige som hendte ham hjemme og alt det merkelige han opplevde i utlandet i 1949 med tegninger av Robert Storm-Petersen. Seinere oversatte Thorbjørn Egner flere av historiene og gjorde figuren landskjent gjennom sine opplesningsserier i det populære radioprogrammet Barnetimen for de minste på 1950-tallet. I 1954 kom Egners oversettelse, Doktor Dyregod, i bokform, illustrert av Egner selv og utstyrt med hans barnetimeviser til melodier av Christian Hartmann.
I tillegg til en rekke oppfølgere slik at det ble en rekke Dyrogod-bøker, skrev Lofting flere andre barnebøker, ég en bok for voksne.
Fortellingene om Doktor Dyregod er filmatisert flere ganger. De to mest berømte versjonene er den amerikanske familiemusikalen Doctor Doolittle fra 1967 med Rex Harrison i hovedrollen og Dr. Dolittle fra 1998 med komikeren Eddie Murphy.
Lofting vant Newbery-medaljen i 1923 for The Voyages of Doctor Dolittle.
Wangjing

Wangjing (kinesisk: 望京; pinyin: Wàngjīng) er et betydelig boligdistrikt i Chaoyang i nordøstlige Beijing, Kina. Navnet «Wangjing» betyr «utsikt over Beijing».

Koreatown

Wangjing er et subdistrikt som har mange nye, høyreiste boligkvarterer som ble bygget på midten av 1990-tallet og framover. På grunn av det store antallet koreanske innbyggere i Wangjing har subdistriktet fått tilnavnet «Beijings Koreatown» («Koreabyen»). Mer enn 70.000 koreanere bor her.

Aktiviteter

Wangjing ligger mellom nordøstlige 4. ringveg og nordøstlige 5. ringveg (en ny avkjørsel har blitt bygd), foruten også Jingchengmotorvei og flyplassmotorvegen. Mange busser dekker området, og Beijings undergrunnsbane, CityRail Linje 13, knytter forbindelse til Wangjing fra dets Wangjing Vest-stasjon. CityRail-stasjonen er derimot plassert noe utilgjengelig langt unna Wangjings sentrum, og dette har ført til en eksplosiv forretning av drosjer og motorsykler som frakter beboerne mellom deres hjem og undergrunnsstasjonen i rushtiden. Det er antatt at utvidelsen til flyplassen på Linje 13 vil legge til noen ekstra stoppesteder i Wangjing-området.
Wangjing er også stedet hvor Wangjings teknologipark ligger og har flere kontorer for China Telecom.
Augustine Zhao Jingnong

Liv og virke

Zhao Jingnong ble oppdratt av en misjonsprest fra Belgia ettersom begge hans foreldre døde da han var barn. Han begynte på presteseminar og ble presteviet i 1937. Han ble utnevnt til  administrator av bispedømmet Tianshui i 1951.
Den 24. juli 1966, under kulturrevolusjonen, ble han arrestert og dømt til 15 års fengsel for «kontrarevolusjære forbrytelser». Han tilbragte tretten år i straffearbeidsleirer med harde forhold i Tianshui og i naboprovinsen Qinghai.
I 1979 ble han som 70-åring erklært «politisk rehabilitert» og løslatt. 
Den 24. juli 1981 ble han ordinert til biskop av Tianshui i Beijing, uten pavelig mandat, av den «patriotiske» biskop Joseph Zong Huaide.
Han gjorde en rekke fremstøt overfor myndighetene for å få tilbakeført konfiskert, kirkelig eiendom. Han grunnla også et juniorseminar og gjenoppbygde katedralen i Tianshui for å styrke vitaliteten i bispedømmet.
Ifølge en artikkel fra 1987 i Zhongguo Tianzhujiao, angivelig forfattet av ham selv, var han i 1956 en av de 36 katolske delegater som møttes i Beijing og som gikk inn for opprettelsen av den kinesiske patriotiske katolske forening. Men i 1988 var han en av fire biskoper som uttrykte tilslutning til et skriv fra biskop Philippe Ma Ji av Pingliang som fordømte det myndighetsstyrte kirkestyre, inklusive den patriotiske forening.
Et sommereventyr

«Et sommereventyr» er en norsk sang. Melodien ble skrevet av Arne Larsen. Den var ett av bidragene til Melodi Grand Prix 1960, den norske uttagingen til Eurovision Song Contest 1960 i London i Storbritannia.
Sangen ble framført på norsk av Inger Jacobsen i semifinalen og endte på en tredjeplass med 32 poeng. I finalen ble sangen framført på norsk av Elisabeth Granneman og endte på en fjerdeplass med 74 poeng.
Varde film og media

Varde Film & Media er et firma som driver med produksjon av film, video og medietjenester til privatpersoner og bedrifter. Varde Film & Media har også en av Vestlandets største utstyrsparker innen film- og tv-produksjon. Selskapet ble startet i 2005, da under navnet Varde Media, og skiftet senere (2007) navn til Varde Film & Media DA. Varde Film & Media har kontor i Os i Hordaland og leverer produkter til hele Vestlandet.

Virksomhet

Varde Film & Media er en av de største på Vestlandet innen utleie av utstyr til filmproduksjoner. Selskapet produserer også egne filmer til bedrifter og privatpersoner. Siden starten i 2005 har Varde Film & Media også levert fotograftjenester.

Eiere

Selskapet er 100 % privateid av Anders Fløysand og Vegard Strønen, som har 50 % eierandel hver.
Nicolai Christian Reichwein

Karriere

Før 1695 sto han i fransk tjeneste (Royal Danois) i seks år, hvor han avanserte til løytnant. Etter hjemkomsten drepte han, formentlig i en duell, løytnant Thies av Gyldenløves gevorbne infanteriregiment og ble heretter holdt i arrest hos de Seue i Trondhjem. Den 28. september 1695 ble han pardonnert på farens forbønn, hvoretter han igjen gikk i fransk tjeneste. Tre straffeår i utlandet senere vendte han tilbake og ble 1700 kaptein i Gudbrandsdalske kompani av Oplanske nasjonale infanteriregiments reserve, i 1701 kaptein ved Nordenfjeldske nasjonale dragonregiment, 1705 major, 1709 karakterisert og året etter virkelig oberstløytnant, 1714 karakterisert oberst.

Godseier

Reichwein bygget et våningshus på Trones og samlet et betydelig jordegods i bygden. I 1718 reiste han syk til Holland hvor han den 5. mai ble operert for blæresten og døde en måned senere. Liket ble fraktet til Verdalen hvor han ble bisatt den 18. juli samme år i Stiklestad kirke. To år senere ble han begravet i sitt gravsted i en blylagt ekekiste. Kirken har en messehagel av fløyel med et krusifiks og Reichweins våpen i sølv. Da han var uten etterkommere, testamenterte han sine etterlatte midler til Deris Kongl: May.ts Krigs Cassa samt til halvsøsken og til de fattige i Trondhjems hospital.
Warrior-klassen

Warrior-klassen

Duke of Edinburgh-klassen opprinnelig var planlagt som en ny klasse på seks skip uten størrelsesbegrensning med over fem hundre engelsk fot i lengde og et deplasement på mer enn 13 000 tonn som «søsterklassen» for King Edward VII-klassen slagskip på åtte skip. Det var normalt å bygge slagskip og pansrede kryssere i det samme byggeprogrammet med felles kjennetegn i deres design. Som HMS «King Edward VII» var den sekundære bestykningen konsentrert i et senterbatteri midtskips, men det viste seg at kasemattene lå for lav mot vannlinjen og kunne ikke brukes i alt annet enn rolig sjø. 
Etter to skip var ferdigbygd, var ble det besluttet å foreta endringer på de neste fire skip med et bedre design i både pansring og bestykning. Det sekundære skytset ble forstørret fra 6 til 7,2 tommer i kaliberet og satt i fire mindre kanontårner med én kanon hver midtskips som i tillegg hadde større fribord. 
Resultatet var en suksess som notert av Jane's i 1914: «These ships are singularly successful sea-boats, and are held by all who have served in them to be the best cruisers ever turned out». Den etterfølgende klassen, Minotaur-klassen på tre skip, var de meste avanserte panserkrysserne utviklet av Royal Navy som en fortsettelse av designet bak Warrior-klassen.
Sherco

Sherco er en spansk og fransk motorsykkelprodusent som har spesialisert seg på produksjon av offroad-motorsykler. Sherco produserer enduro-, supermotard og trialsykler.
Bedriften ble etablert i 1998 og har to fabrikker. Trialsyklene blir produsert ved fabrikken i Caldes de Montbui i Spania, ca. 30 km nord for Barcelona, De øvrige syklene blir produsert ved fabrikken i Nîmes i Frankrike.
Sauvignon blanc

Historie

Historisk sett har druen gitt best vin når den får vokse i Loiredalen. Men fra 1980-tallet innførte franske produsenter nye metoder fra California, New Zealand og Australia. I den nye verden hadde de hatt stor suksess med å plukke druene på forskjellig tidspunkt og modningsgrad, gjæret og lagret på eikefat, for å få frem et rikere spekter av aromaer og mer tyngde.

Druens karakter

Den nye verdensmetoden med å plukke druer i forskjellige modningsfaser har vist seg å gi nye aromanyanser, samt større smakskonsentrasjon og variasjon. Disse vinene tåler lagring på eikefat godt og kan berike seg relativt lenge til hvitvin å være.
Fra områder hvor de ikke bruker eikefat, kan viner av druen bli både livlige, rene og forfriskende, og de smaker alltid umiskjennelig sauvignon blanc.
Akkurat som cabernet sauvignon har den en karakteristisk krydderaroma. Lukten blir ofte beskrevet som solbærblader og gress, den er lett å kjenne igjen uansett hvilket terroir den måtte vokse i.
Scots Wha Hae

Scots Wha Hae (Skotsk-gælisk: Brosnachadh Bhruis) er en av skottenes nasjonale hymner som i lang tid har fungert som uoffisiell nasjonalsang for Skottland. I den senere tida har sangen i stor grad blitt erstattet av Scotland the Brave og Flower of Scotland.
Teksten ble skrevet av skottenes nasjonalskald, Robert Burns, i 1793. I likhet med Flower of Scotland er også denne sangteksten inspirert av kong Robert Bruce' seier over engelskmennene og Edvard II i 1314 (Slaget ved Bannockburn).
(The Same Thing Happens with) The Birds and the Bees

«(TheSame Thing Happens with) The Birds and the Bees» er en amerikansk sang med melodi av Harry Warren og tekst av Mack David. Den ble publisert i 1956. Sangen ble skrevet til musikalfilmen The Birds and the Bees, hvor den ble fremført av George Gobel og Mitzi Gaynor. Den har blitt spilt inn på plate av et antall artister, innbefattet Barbara Lyon.

Norsk versjon

Arne Bendiksen har skrevet en norsk tekst.

Listeplassering

Alma Cogans versjon nådde den britiske singlelisten og 14. juli 1956 og lå der i fire uker med nummer 25 som høyeste plassering.
Flyktningerennet

Flyktningerennet (svensk: Flyktingloppet) er et 44 kilometer langt internasjonalt, årlig turrenn på ski som går fra Nordli i Lierne kommune i Trøndelag til Gäddede i Strömsund kommune i Sverige. Det har blitt arrangert siden 1950 av Lierne IL og Gäddede SK. Rennet går til minne om dem som måtte flykte fra Norge til Sverige under 2. verdenskrig, og store deler av løypa går langs traseen som ble brukt av flyktningene.
I tillegg til rennet på 44 kilometer på søndag arrangeres det også et renn på 15 kilometer på lørdag langs den siste delen av løypa. Det har vært kvinneklasse i Flyktningerennet siden 1964, da bare på 15 kilometer. Siden 1993 har både mennenes og kvinnenes seniorklasse vært på 44 kilometer. I 2011 deltok til sammen (lørdag og søndag) ca. 2200 langrennsløpere i Flyktningerennet.
Den lange løypa starter på Stortangjorda i Sandvika i Nordli og går via Kvelifjellet, Kvemoen, grenserøysa ved Kvesjøen, og Muruhatten til Gäddede. Den korte løypa starter på Grenserøysmyra ved Kvesjøen og går i samme trasé som den lange løypa, hovedsakelig på svensk side, til Gäddede. Høyeste punkt på den lange løypa er 635 moh. på Kvelifjellet, på den korte løypa er høyeste punkt i overkant av 550 moh. på Muruhatten.
Flyktningerennet har blitt avlyst kun én gang – i 1982, da ankomstveien til Lierne ble overflommet av isblokker i Sanddøldalen.
Creative Assembly Sofia

Creative Assembly Sofia (tidligere kjent som Crytek Black Sea og Black Sea Studios) er et bulgarsk spillstudio grunnlagt av Vesselin Handjiev i 2001, med hovedkontor i Sofia. Selskapet er mest kjent for Knights of Honor, et historisk sanntidsstrategispill sluppet ut for Windows i 2004, og for WorldShift, som ble sluppet ut i mai 2008.
14. juli 2008 ble selskapet kjøpt opp av Crytek, som omdøpte selskapet fra Black Sea Studios til Crytek Black Sea.
Dindori (distrikt)

Demografi

Ved folketellingen i 2011 var det 704 218 innbyggere i distriktet, mot 580 730 i 2001. Den urbane befolkningen utgjør 4,59 % av befolkningen.
Barn i alderen 0 til 6 år utgjorde 15,15 % i 2011 mot 16,79 % i 2001. Antallet jenter i den alderen per tusen gutter er 970 i 2011 mot 990 i 2001.
Zelenogradsk

Zelenogradsk, (russisk: Зеленогра́дск, tysk: Cranz, litauisk: Krantas) er en by i Kaliningrad oblast i Russland. Den ligger ved Østersjøen i Samland, nær Den kuriske landtunge, rundt 30 km nord for Kaliningrad. Innbyggertall: 12 509 (folketelling 2002).
Byen er et populært sted for weekendturer for innbyggere i Kaliningrad.

Historie

Stedet hvor dagens Zelenogradsk ligger var opprinnelig en prøyssisk fiskerlandsby, nær Kaup, en prøyssisk by på Østersjøkysten i vikingtiden. Området kom under Den tyske ordens kontroll og ble bosatt av tyskere. Det tyske navnet Cranz, opprinnelig Cranzkuhren, er avledet fra det gammelprøyssiske ordet krantas, som betyr «kysten». 
Stedet forble en liten fiskerlandsby helt frem til 1800-tallet, da landsbyen ble det fremste badeferiestedet på kysten av Østpreussen i Kongeriket Preussen, spesielt etter at det ble bygget en jernbanelinje fra Königsberg (nå Kaliningrad) i 1885. Fra 1816–1895 var den kjent som das königliche Bad, eller «det kongelige badested». Til tross for tilstrømningen av turister forble fiskeindustrien sterk, og røkt flyndre var en regional delikatesse. Stedet hadde over 6 000 innbyggere før andre verdenskrig, men hadde ikke bystatus.
Området ble okkupert av Sovjetunionen under andre verdenskrig og deretter annektert som en del av Russland. Byen ble imidlertid lite skadet av krigshandlingene. Den tyske befolkningen flyktet eller ble utvist etter krigens slutt. Landsbyens navn ble endret fra Cranz til Zelenogradsk eller «Grønn by» på russisk, og fikk bystatus etter 1945.
Turistindustrien ble vanskjøttet under den kalde krigen og Zelenogradsks ledende rolle ble overtatt av den nærliggende byen Svetlogorsk (tidligere Rauschen). Dette har imidlertid endret seg noe siden 1990. Zelenogorsk er blitt mere populært blant russiske ferierende, og mange rike moskovitter eier private hus i området.
Pyrrhocalles

Utseende

Middelsstore (vingespenn ca. 30 millimeter), brune og oransje smygere. Som vanlig hos Hesperiini varierer de mye rundt et generelt mønster som er felles for hele gruppen, og slekten er nesten umulig å kjenne igjen bare på ytre utseende.

Levevis

Larvene lever på gress og halvgress.

Utbredelse

Slekten er utbredt på de De store Antiller.
Den er kjent fra Cuba, Hispaniola, Jamaica og Bahamas.
Boppeus

Utseende

Middelsstore, avlange, brune trebukker. Antennene er kraftige og noe lengre enn kroppen hos hannen. Hodet er fremstrakt, med ganske store, utstående fasettøyne. Pronotum er avrundet sekskantet, bredere enn langt. Dekkvingene er jevnbrede. Beina er middels lange og tynne.

Utbredelse

Artene er endemiske for Madagaskar.
Kentaro Yoshida

Karriere

Kentaro Yoshida startet sin profesjonelle karriere i Kyoto Purple Sanga i 1999. Han har også spilt for Mito HollyHock, Tochigi SC og Matsumoto Yamaga FC.
Stortingsvalget 2013 i Nordland

Stortingsvalget 2013 i Nordland ble avholdt 9. september 2013 i 44 kommuner i Nordland fylke. I Stortingsperioden 2009–2013 hadde Nordland 10 representanter på Stortinget, men som følge av befolkningsendringer mistet fylket et mandat i Stortingsperioden 2013–2017. Åtte av de ni mandatene er distriktsmandater, mens det siste er et utjevningsmandat.
Arbeiderpartiet fikk fire representanter, som ved forrige Stortingsvalg. De fire representantene fra Nordlandsbenken i perioden 2009–2013 var Tor-Arne Strøm, Anna-Kristin Ljunggren, Eirik Sivertsen og Lillian Hansen. Tor-Arne Strøm stilte ikke til gjenvalg. For perioden 2013-2017 er partiet representert med Lisbeth Berg-Hansen, Eirik Sivertsen, Anna-Kristin Ljunggren og Kjell-Idar Juvik.
Høyre fikk et mandat ved forrige valg, og var representert på Stortinget av Ivar Kristiansen. Han stilte ikke til gjenvalg. I perioden 2013-2017 fikk partiet to representanter fra Nordland: Odd Henriksen og Margunn Ebbesen.
Fremskrittspartiet fikk tre representanter ved forrige valg: Kenneth Svendsen, Jan Arild Ellingsen og Torgeir Trældal. Ved Stortingsvalget 2013 mistet de et mandat, og i perioden 2013-2017 fikk de to representanter: Kenneth Svendsen og Jan Arild Ellingsen.
Senterpartiet fikk en representant, som ved forrige Stortingsvalg. I perioden 2009–2013 var partiet representert på Stortingets Nordlandsbenk av Janne Sjelmo Nordås. Hun fortsetter i Stortingsperioden 2013-2017 som et utjevningsmandat.
Sosialistisk Venstreparti mistet sitt ene mandat. I perioden 2009-2013 var partiet representert med Geir-Ketil Hansen. Han stilte ikke til gjenvalg. Marius Meisfjord Jøsevold var partiets førstekandidat, og opptellingen viste seg å bli en valgthriller. Han lå an til å komme inn på Stortinget valgnatten, men mistet plassen etter at stemmene fra Rana var ferdig opptalte. I stedet fikk Kjell-Idar Juvik fra Arbeiderpartiet stortingsplassen.
Venstre, Kristelig Folkeparti og Rødt fikk ingen mandater. Det gjorde heller ikke Miljøpartiet De Grønne, som gjorde et godt valg både i Nordland og på landsbasis. Tre nye lister stilte ved dette valget: De Kristne, Piratpartiet og Folkelisten mot oljeboring i Lofoten, Vesterålen og Senja. Sistnevnte stilte bare liste i Nordland fylke. Andre småpartier som stilte til valg var Kystpartiet, Pensjonistpartiet, Samfunnspartiet, Demokratene i Norge og Norges Kommunistiske Parti.

Nominasjon 2013

17 valglister var godkjent av fylkesvalgstyret i Nordland.
Suidas

Suidas er en fiktiv gresk leksikograf som ble framstilt som bysantiner med levetid på andre halvdel av 900-tallet.
Suidas gikk lenge som forfatter av Suda, den første kjente alfabetisk ordnede ord- og begrepssamling. Suda («festning») regnes som det fremste leksikonet fra bysantinsk tid, hovedsakelig på grunn av det store omfanget med over 30 000 lemmata.
Fra 1930-årene er det blitt allment kjent at Suidas er en fantasifigur. Navnet beror sannsynligvis på en senere forveksling med leksikonets tittel.
Fram for familien

Vinnere

Det var familien Aaby fra Sigdal som vant den norske finalen. De fikk dermed delta i den nordiske finalen som ble holdt et par uker etter. Den nordiske finalen ble vunnet av den finske familien Manninen. Premien var på 10 000 kroner.
Ditaner

Ditaner er en ny klasse med abortive medisiner som utvikles spesielt med tanke på migrene, men det er forventet at de også vil ha god effekt på lignende hodepiner, for eksempel trigeminal-autonome hodepiner som klasehodepine. Ditaner er en serotonin 1F reseptor agonist som binder selektivt til 5-HT1F, som også triptaner virker på, men først etter at 5-HT1B and 5-HT1D har hatt virkning. Man forventer derfor at ditaner ikke vil ha den samme kardiovaskulære bieffekten (vasokonstriksjon) som triptaner har, noe som betyr at disse medikamentene kanskje også kan brukes av pasienter som erfarer koronar hjertesykdom, Raynauds fenomen og hjerteinfarkt.
Det er uvisst per nå om og eventuelt når disse nye medisinene vil bli tilgjengelige i Norge, men det vil trolog ta litt tid. Produsenten initierte kliniske forsøk (fase 3; NCT03670810) med medikamentet Lasmiditan (CoLucid Pharmaceuticals; Eli Lilly), også kjent som COL-144 og LY-573144, i en rekke land i Europa i juni 2019, blant annet i Danmark.

Reyvow (lasmiditan)

Reyvow (lasmiditan) fra Eli Lilly ble godkjent av FDA den 11. oktober 2019. FDA advarer mot at den nye medisinen kan påvirke evnen til å kjøre bil i inntil 8 timer. Det er fortsatt uklart om og når den nye medisinen vil bli/blir tilgjengelig i Europa.
Høyere enn himmelen

Høyere enn himmelen er en norsk dramafilm fra 1993, regissert av Berit Nesheim. Manuset var ved Klaus Hagerup, basert på hans egen barnebok med samme navn fra 1990.
Filmen omhandler skolejenta Mari på 12 år som mistrives med det meste, også sin upopulære kvinnelige lærere. Etterhvert utvikles det imidlertid et vennskap mellom de to.
Filmen er spilt inn rundt Oslofjorden og ved Verdens Ende på Tjøme.
I rollene var blant annet Inger Lise Winjevoll, Harriet Andersson, Arne Willy Granli Johnsen, Birgitte Victoria Svendsen og Henrik Scheele.
Filmen fikk terningkast 4 i Dagbladet, VG og Aftenposten.
Klaus von Dohnanyi

Bakgrunn, utdannelse

Von Dohnanyi vokste opp i Berlin-Grunewald. Hans far Hans von Dohnanyi ble i 1938 sendt som Reichsgerichtsrat til Leipzig. Han ble henrettet mot slutten av andre verdenskrig som motstandskjemper.  
Fra 1938 til 1940 gikk Klaus von Dohnanyi på Thomasschule zu Leipzig, fra 1940 til 1944 på Benediktinergymnasium i Ettal og så på Helmholtz-Gymnasium i Potsdam.
Fra høsten 1944, etter nød-Abitur, ble han utskrevet til Volkssturm, en militær enhet for særlig unge eller særlig gamle; i november 1944 ble han funnet anvendelig for krigføring («kriegsverwendungsfähig») og i januar neste år innkalt til en kampbataljon i Reichsarbeitsdienst i Karstädt i Prignitz. I mai 1945 havnet han for noen få dager i kanadisk krigsfangenskap. Høsten 1945 traff han igjen på sin familie i Frankfurt am Main, som han hadde vært atskilt fra under sin krigstjeneste.
I 1946 begynte han å studere jus, og avla 1949 den første og 1957 den andre juridiske statseksamenen. I 1959 ble han dr.juris.

Karriere

Fra 1951 arbeidet han i et amerikansk advokatkontor, og deretter ved Max-Planck-Institut für Internationales Privatrecht. I 1954 tok han også en amerikansk grad, LL.M. (Master of Law), ved Yale University. Fra 1954 arbeidet han ved Ford-verket i Köln, fra 1956 som leder av planlegningsavdelingen. Fra 1960 til 1967 var han Geschäftsführender Gesellschafter ved markedsforskningsinstituttet Infratest.
Klaus von Dohnanyi ble medlem av SPD i 1957. Fra 1969 til 1981 var han medlem av det tyske parlamentet. I 1979 ble han partiformann i Nordrhein-Westfalen. Fra 1982 til 1988 var han medlem av Hamburgs borgerskap.
I 1968 ble han statssekretær i næringsministeriet. Året etter ble han parlamentarisk statssekretær for utdannelses- og vitenskapsministeren. Da Hans Leussink trakk seg fra denne stillingen i januar 1972, ble han etterfulgt av Dohnanyi. Da Willy Brandt gikk av som kansler den 7. mai 1974, forlot Dohnanyi regjeringen. Mellom 1976 og 1981 var han statsminister i utenriksdepartementet.
Den 24. juni 1981 ble Klaus von Dohnanyi valgt til Hans-Ulrich Kloses etterfølger som Hamburgs førsteborgermester. Denne stillingen hadde han frem til 8. juni 1988.

Familie

Klaus von Dohnanyi er sønn av Hans von Dohnanyi og hans kone Christine Bonhoeffer, søster av Dietrich Bonhoeffer. Han er barnebarn av den ungarske komponisten Ernst von Dohnányi, og er gift med forfatteren Ulla Hahn. Hans bror er dirigenten Christoph von Dohnányi.
Palumbia

Utbredelse

I Europa finnes bare Palumbia bellieri på Sicilia.
Bordtennis under Panamerikanske leker 2011

Bordtennis under Panamerikanske leker 2011. Bordtennis var en av flere sporter i de 16. Panamerikanske leker som ble arrangert i Guadalajara i Mexico i perioden 14. til 30. oktober 2011. Det ble konkurrert om fire titler, single og lagkonkurranse for både damer og menn.